Neuvoston päätöslauselma,

annettu 3 päivänä kesäkuuta 2002,

ammattitaidosta ja liikkuvuudesta

(2002/C 162/01)

EUROOPAN UNIONIN NEUVOSTO, joka

ottaa huomioon

(1) Euroopan yhteisön perustamissopimuksen,

(2) liikkuvuutta koskevasta toimintasuunnitelmasta 14 päivänä joulukuuta 2000 annetun neuvoston ja neuvostossa kokoontuneiden jäsenvaltioiden hallitusten edustajien päätöslauselman,

(3) kaikille avoimista uusista eurooppalaisista työmarkkinoista 28 päivänä helmikuuta 2001 annetun komission tiedonannon neuvostolle,

(4) eurooppalaisen tutkimusalueen liikkuvuusstrategiasta 20 päivänä kesäkuuta 2001 annetun komission tiedonannon neuvostolle ja Euroopan parlamentille sekä tämän strategian vahvistamisesta 10 päivänä joulukuuta 2001 annetun neuvoston päätöslauselman,

(5) opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuudesta Euroopan yhteisössä 10 päivänä heinäkuuta 2001 annetun Euroopan parlamentin ja neuvoston suosituksen sekä Nizzan Eurooppa-neuvoston hyväksymän liikkuvuutta koskevan toimintasuunnitelman,

(6) eurooppalaisen elinikäisen oppimisen alueen toteuttamisesta 21 päivänä marraskuuta 2001 annetun komission tiedonannon,

(7) joulukuussa 2001 annetun ammattitaitoa ja liikkuvuutta käsittelevän korkean tason työryhmän raportin,

(8) ammattitaitoa ja liikkuvuutta koskevasta komission toimintasuunnitelmasta 13 päivänä helmikuuta 2002 annetun komission tiedonannon,

(9) Euroopan työmarkkinaosapuolten (EAY, UNICE ja CEEP) sosiaalisen vuoropuhelun yhteydessä 28 päivänä helmikuuta 2002 hyväksytyt yhteiset toimintapuitteet ammattitaidon ja pätevyyden elinikäistä kehittämistä varten,

(10) työvoimaosuuden nostamisesta ja aktiivisesta ikääntymisestä 7 päivänä maaliskuuta 2002 annetun komission ja neuvoston yhteisen raportin,

(11) Tampereella, Lissabonissa, Feirassa, Nizzassa, Tukholmassa, Laekenissa ja Barcelonassa kokoontuneen Eurooppa-neuvoston puheenjohtajan päätelmät,

sekä katsoo seuraavaa:

(1) Tietoon perustuvan yhteiskunnan edistäminen on olennainen edellytys kilpailulle ja kasvulle, ja Lissabonissa maaliskuussa 2000 kokoontunut Eurooppa-neuvosto totesi täystyöllisyyden saavuttamisen olevan strateginen tavoite.

(2) Tämän tavoitteen saavuttaminen edellyttää kestävää talouskasvua koko unionissa. Tämä on saavutettavissa parantamalla työllisyyden ja sosiaalisen yhteenkuuluvuuden edistämisen rakenteellisia puitteita, mihin kuuluisi talous- ja työllisyyspolitiikan integroitu ja johdonmukainen harjoittaminen, edistämällä elinikäistä oppimista ja koulutusta, jotka ovat välttämättömiä työllistyvyyden ja sopeutumiskyvyn lisäämiselle, sekä vähentämällä ammattitaidossa ilmeneviä puutteita ja edistämällä eri alojen ja alueiden välistä ammatillista ja maantieteellistä liikkuvuutta, mikä lisää kansantalouksiemme tuotantopotentiaalia.

(3) On tärkeää korostaa työvoimaosuuden nostamisesta ja aktiivisesta ikääntymisestä annetun komission ja neuvoston yhteisen raportin mukaisesti ammattitaidon ja liikkuvuuden lisäämisellä olevan tiivis yhteys työvoimaosuuden nostamiseen.

(4) Ammatillisen ja maantieteellisen liikkuvuuden kehitystä voisi edistää parantamalla koulutusjärjestelmien mukauttamista työmarkkinoiden tarpeisiin siten, että kiinnitetään erityistä huomiota tieto- ja viestintäteknologiaan, vieraisiin kieliin sekä koulutuksen ja kokemuksen kautta saavutetun ammattitaidon ja tutkintojen tunnustamisen puitteiden kehittämiseen.

(5) Maantieteellisen liikkuvuuden kehittämistä jäsenvaltioissa ja niiden välillä helpottaisi myös eri tasoilla vielä esiintyvien esteiden poistaminen. Tällaisia ovat esimerkiksi hallinnolliset, kulttuuriset ja oikeudelliset esteet, myös perheoloihin vaikuttavat esteet sekä muut verotukseen, eläkkeisiin ja sosiaaliturvaan liittyvät esteet.

(6) Työmarkkinoilla tarvitaan läpinäkyvää ja yhdennettyä tietojärjestelmää, jolla voidaan auttaa kaikkia toimijoita (viranomaisia, yrityksiä, työmarkkinaosapuolia ja yksityishenkilöitä) kehittämään suotuisissa puitteissa tehokkaita ja yhteensovitettuja toimia ammattitaidon ja liikkuvuuden lisäämiseksi sekä liikkuvuutta koskevan tiedon saatavuutta ja laatua koskevien nykyisten vaikeuksien voittamiseksi.

(7) Euroopan unionin tulevalla laajentumisella on merkitystä myös työvoiman liikkuvuudelle unionin sisällä.

1. Panee tyytyväisenä merkille ammattitaitoa ja liikkuvuutta käsittelevän korkean tason työryhmän raportin, joka laadittiin komission aloitteesta Tukholmassa kokoontuneen Eurooppa-neuvoston päätelmien mukaisesti.

2. Panee tyytyväisenä merkille komission hyväksymän ammattitaitoa ja liikkuvuutta koskevan toimintasuunnitelman.

3. Korostaa, että investoinnit inhimilliseen pääomaan ovat tarpeen, jotta voidaan saavuttaa Lissabonissa ja Tukholmassa kokoontuneen Eurooppa-neuvoston asettamat työllisyystavoitteet sekä vuoteen 2010 asetettu strateginen tavoite.

4. Korostaa, että tämän tavoitteen saavuttamiseksi on tarpeen:

- helpottaa liikkuvuutta parantamalla työvoimapalvelujen saatavuutta sekä kehittämällä työpaikkoja ja oppimismahdollisuuksia koskevia eurooppalaisia tietokantoja,

- vahvistaa elinikäisen oppimisen merkitystä Euroopan sosiaalisen mallin perustekijänä esimerkiksi kannustamalla työmarkkinaosapuolia tekemään kansallisten perinteiden ja toimintatapojen mukaisesti sopimuksia elinikäistä oppimista koskevista innovaatioista, joissa hyödynnetään elinikäisen oppimisen ja sopeutumiskyvyn keskinäistä täydentävyyttä käyttämällä hyväksi joustavia työaikajärjestelyjä sekä koulutuksen ja työn vuorottelua,

- edistää aktiivisia työvoimapoliittisia ohjelmia, jotka on kohdistettu sellaisten heikossa asemassa olevien ryhmien ja henkilöiden erityistarpeisiin, joilla on erityisiä vaikeuksia hankkia asianmukaisia taitoja sekä päästä työmarkkinoille ja pysyä siellä, ja joilla parannetaan tällaisten ryhmien ja henkilöiden työllistyvyyttä.

5. Korostaa, että elinikäinen oppiminen on Euroopan työllisyysstrategian kulmakivi, ja sen on oltava keskeisessä asemassa tulevissa työllisyyden suuntaviivoissa.

6. Kiinnittää erityistä huomiota siihen, että:

- sosiaalisen syrjäytymisen torjumiseksi ja kilpailukyvyn ja sopeutumiskyvyn parantamiseksi on välttämätöntä kehittää ja sopeuttaa ammattitaitoa työmarkkinoiden tarpeisiin, lisätä mahdollisuuksia elinikäiseen oppimiseen sekä tukea taitojen kehittämistä,

- tietoon perustuva yhteiskunta edellyttää huomattavasti lisääntyneitä investointeja inhimilliseen pääomaan, jotta ihmisille voidaan antaa tarvittavat taidot työhön pääsemiseen sekä työssä pysymiseen ja etenemiseen, mikä puolestaan lisää työllistyvyyttä ja edistää liikkuvuutta,

- koulutuksen alan strategioissa on sovitettava yhteen viranomaisten, yritysten, työmarkkinaosapuolten ja yksityisten henkilöiden yhteinen vastuu ja kansalaisyhteiskunnan asianmukainen osuus.

7. Tekee selväksi, että Euroopan unionin inhimillisten voimavarojen laadun ja liikkuvuuden kehittämisessä on edistyttävä edelleen ja ihmisille on tarjottava työ- ja koulutusmahdollisuuksia antamalla käyttöön tarvittavat keinot ja mahdollisuudet erityisesti sähköisessä muodossa, jotta voidaan kehittää ajantasaista ja laadukasta tiedottamista saatavilla olevista työpaikoista ja koulutuksesta.

8. Korostaa, että on tarpeen kannustaa työmarkkinoiden uudenaikaistamista ja työntekijöiden ammatillista ja maantieteellistä liikkuvuutta tarjoamalla mahdollisuuksia parantaa ammattitaitoa ja poistamalla Euroopan työmarkkinoila olevia esteitä.

9. Panee merkille Tukholman Eurooppa-neuvostossa tehdyn sopimuksen, jota jatkokäsiteltiin Barcelonan Eurooppa-neuvostossa ja jonka mukaan komissio kehittää yhdessä kansallisten viranomaisten, julkisten työvoimapalvelujen ja muiden toimivaltaisten yksiköiden kanssa eurooppalaisen ammatillista liikkuvuutta koskevan täyden palvelun www-sivuston, josta saa tietoa työvoiman liikkuvuudesta ja koulutuksesta sekä työmahdollisuuksista Euroopan unionissa. Tämän www-sivuston on tarkoitus olla toiminnassa viimeistään vuoden 2003 lopussa.

10. Ymmärtää, että ammatillisen ja maantieteellisen liikkuvuuden edistymistä ja työmarkkinoita koskevan tiedon avoimuutta olisi arvioitava vertaamalla sitä Euroopan työllisyysstrategiaan.

11. Panee merkille asiaa koskevat toimet, joita EU:ssa on jo aloitettu monissa yhteyksissä, erityisesti koulutuksen alalla, ja painottaa niiden keskinäisen täydentävyyden tarpeellisuutta,

KEHOTTAA KOMISSIOTA:

1. edistämään tiiviissä yhteistyössä neuvoston ja jäsenvaltioiden kanssa avoimuuten ja laadunvarmistukseen perustuvaa tehostettua yhteistyötä koulutuksen alalla tutkintojen tunnustamista koskevien puitteiden kehittämiseksi (eurooppalainen opintosuoritusten ja arvosanojen siirtojärjestelmä EOAS, todistusten liitteet, eurooppalainen ansioluettelo) Bolognan prosessin saavutusten pohjalta ja edistäen vastaavanlaista toimintaa ammatillisen koulutuksen alalla. Tällaisella yhteistyöllä olisi varmistettava työmarkkinaosapuolten, ammatillisten ja yleissivistävien oppilaitosten ja muiden alan sidosryhmien aktiivinen osallistuminen;

2. tutkimaan muuttoliikkeen, työllisyyden ja sosiaalipolitiikan vuorovaikutusta Euroopassa kansallisten työmarkkinoiden tilanne huomioon ottaen;

3. tekemään ehdotuksen eurooppalaiseksi sairausvakuutuskortiksi;

4. tekemään ehdotuksia EURES-järjestelmän uudenaikaistamiseksi ottaen huomioon sen jatkuvan päivittämisen tarpeellisuus ja uuden teknologian käyttöönotto. Tavoitteena on oltava järjestelmän merkityksen korostaminen Euroopan työmarkkinoiden tarpeisiin sovitettujen palvelujen tarjoajana siten, että varmistetaan kaikkien tarvittavien tietojen ja soveltuvien palvelujen olevan kaikkien työnhakijoiden, työnantajien ja muiden asianomaisten saatavilla;

5. nopeuttamaan menettelyjä eurooppalaisen ammatillista liikkuvuutta koskevan täyden palvelun www-sivuston aikaan saamiseksi yhteistyössä jäsenvaltioiden ja erityisesti julkisten työvoimapalvelujen kanssa;

6. laatimaan tiedotuskampanjan sisämarkkinoiden ja Euroopan työmarkkinoiden tarjoamista mahdollisuuksista liikkuvuuteen;

7. tutkimaan sellaisen mekanismin perustamista, jolla voidaan analysoida työntekijöiden kohtaamia maantieteellisen liikkuvuuden esteitä ja vahvistetaan toimivaltaisten komiteoiden neuvoa-antavaa tehtävää;

8. arvioimaan ammattitaitoa ja liikkuvuutta koskevan toimintasuunnitelman toteutusta keväällä kokoontuvalle Eurooppa-neuvostolle annettavassa komission vuosikertomuksessa,

KEHOTTAA JÄSENVALTIOITA

Euroopan työllisyysstrategian yhteydessä:

1. kehittämään elinikäisen oppimisen puitteissa uusia työmarkkinoita varten taitoja erityisesti tieto- ja viestintätekniikan alalla;

2. edistämään ammatillisen jatkokoulutuksen tosiasiallista saatavuutta aikuisille, riippumatta siitä, ovatko nämä työssä vai työnhakijoita, kehittämällä tähän tarvittavat puitteet työmarkkinaosapuolia kuullen;

3. kannustamaan ammattitaidon, tutkintojen ja työkokemuksen tunnustamiseen ja vahvistamiseen;

4. varustamaan nuoret perustaidoilla, joita tarvitaan työmarkkinoilla ja elinikäisessä oppimisessa;

5. edistämään työntekijöitä koskevia aloitteita, joissa koulutuksella on merkittävä osa ja jotka tähtäävät työmarkkinoille pääsyyn sekä työssä pysymiseen ja etenemiseen;

6. tukemaan sellaisten EU:n tilastojen kehittämistä, joilla seurataan maantieteellistä liikkuvuutta ja ammattitaidossa ilmeneviä puutteita. Ammattitaitoon liittyvien työmarkkinoiden jänniteiden seuraamisen kannalta erityistä merkitystä olisi avoimia työmarkkinoiden jännitteiden seuraamisen kannalta erityistä merkitystä olisi avoimia työpaikkoja koskevan yhteisön tutkimuksen toteuttamisella EU:n tasolla;

7. lisäämään tarvittaessa sosiaaliturvaoikeuksien ja myös eläkkeiden siirrettävyyttä Euroopan unionissa,

KEHOTTAA TYÖMARKKINAOSAPUOLIA:

1. kehittämään aloitteita, joista sovittiin sosiaalisen vuoropuhelun mukaisesti ammattitaidon ja pätevyyden elinikäisen kehittämisen toimintapuitteissa ja jotka Barcelonan Eurooppa-neuvosto pani tyytyväisenä merkille, sekä raportoimaan asian edistymisestä vuosittain ennen kevään Eurooppa-neuvostoa järjestettävälle sosiaaliasioiden huippukokoukselle;

2. tekemään tarvittaessa omien kansallisten perinteidensä ja toimintatapojensa mukaisesti elinikäistä oppimista ja pätevyyden kehittämistä koskevia sopimuksia, joilla helpotetaan yritysten ja niiden työntekijöiden sopeutumiskykyä ja innovaatioita neuvoston asetuksen (ETY) N:o 1612/68 kanssa yhteensopivalla tavalla;

3. kehittämään kansallisten perinteidensä ja toimintatapojensa mukaisesti työntekijöitä koskevia aloitteita, joissa koulutuksella on merkittävä osa ja jotka tähtäävät työmarkkinoille pääsyyn sekä työssä pysymiseen ja etenemiseen;

4. osallistumaan liikkuvuutta koskeviin tiedotuskampanjoihin, joilla parannetaan työvoimapulasta kärsiviä ammatteja ja aloja koskevaa käsitystä ja edistetään työntekijöiden pääsyä näille aloille.